作者:劉克莊
標題:沁園春
內容:老子衰頹，晚與親朋，約法三章。有談除目者，勒回車馬，談時事者，麾出門牆。已掛衣冠，怕言軒冕，犯令先當舉罰觴。書尺裡，但平安二字，多少深長。溪翁苦未相忘。我今有雙魚煩寄將。道荒蕪羞對，宮中蓮燭，昏花難映，閣上藜光。聞廟瑟音，識關雎亂，詩學專門盡不妨。百年後，尚庶幾申白，不數韋康。